CELEX: 32018D1020
Language: mt
Date: 2018-07-18 00:00:00
Title: Deċiżjoni ta' Implimentazzjoni tal-Kummissjoni (UE) 2018/1020 tat-18 ta' Lulju 2018 dwar l-adozzjoni u l-aġġornament tal-lista ta' ħiliet, kompetenzi u okkupazzjonijiet tal-klassifikazzjoni Ewropea għall-fini tat-tlaqqigħ awtomatizzat permezz tal-pjattaforma komuni tal-IT tal-EURES (Test b'rilevanza għaż-ŻEE.)

19.7.2018   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 183/17
            
         DEĊIŻJONI TA' IMPLIMENTAZZJONI TAL-KUMMISSJONI (UE) 2018/1020
   tat-18 ta' Lulju 2018
   dwar l-adozzjoni u l-aġġornament tal-lista ta' ħiliet, kompetenzi u okkupazzjonijiet tal-klassifikazzjoni Ewropea għall-fini tat-tlaqqigħ awtomatizzat permezz tal-pjattaforma komuni tal-IT tal-EURES
   (Test b'rilevanza għaż-ŻEE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (UE) 2016/589 tal-Parlament Ewropew u tal-Kunsill tat-13 ta' April 2016 dwar netwerk Ewropew ta' servizzi tal-impjiegi (EURES), aċċess tal-ħaddiema għas-servizzi ta' mobilità u integrazzjoni ulterjuri tas-swieq tax-xogħol u li jemenda Regolamenti (UE) Nru 492/2011 u (UE) Nru 1296/2013 (1), u b'mod partikolari l-Artikolu 19(2) tiegħu,
   Billi:
   
               (1)
            
            
               Ir-Regolament (UE) 2016/589 jistabbilixxi pjattaforma komuni tal-IT li tiġbor flimkien il-postijiet tax-xogħol battala, u l-applikazzjonijiet għax-xogħol u s-CVs (profili ta' persuni li qed ifittxu impjieg) fl-Unjoni Ewropea u tagħmilhom disponibbli għall-portal tal-EURES;
            
         
               (2)
            
            
               Sabiex ikun jista' jsir it-tlaqqigħ tal-postijiet tax-xogħol battala mal-profili ta' persuni li qed ifittxu impjieg, irid isir skambju tal-informazzjoni skont sistema uniformi, skont it-tifsira tal-Artikolu 17 tar-Regolament (UE) 2016/589, abbażi ta' standards u formati tekniċi komuni;
            
         
               (3)
            
            
               Sabiex jiġi ffaċilitat l-iskambju tal-postijiet tax-xogħol battala u tal-profili ta' persuni li qed ifittxu impjieg, u biex jiġu żgurat tlaqqigħ ta' kwalità għolja bejn il-lingwi u l-kuntesti nazzjonali, huwa meħtieġ li tintuża terminoloġija multilinwgwistika dettaljata biex jiġu deskritti l-okkupazzjonijiet, il-ħiliet u l-kompetenzi. Din it-terminoloġija se sservi bħala punt ta' referenza komuni meta jsir l-iskambju tal-informazzjoni dwar il-kandidati jew dwar il-postijiet tax-xogħol battala fi tlaqqigħ tal-impjiegi u tiżgura li t-tifsira tal-informazzjoni tiġi preservata;
            
         
               (4)
            
            
               Għalhekk, l-Artikolu 19 tar-Regolament (UE) 2016/589 jipprevedi l-użu ta' klassifikazzjoni Ewropea sabiex jinkiseb il-livell ta' interoperabbiltà meħtieġ għal tqabbil ta' kwalità għolja permezz tal-pjattaforma komuni tal-IT;
            
         
               (5)
            
            
               Il-Kummissjoni ħadmet mill-qrib mal-Istati Membri u mal-partijiet ikkonċernati biex tiġi żviluppata Klassifikazzjoni Ewropea ta' Ħiliet, Kompetenzi, Kwalifiki u Impjiegi (ESCO) għal dak l-għan. Hija stabbilixxiet Grupp ta' Ħidma tal-Istati Membri dwar l-ESCO sabiex tiġi żgurata kooperazzjoni mill-qrib mal-Istati Membri. Hija stabbilixxiet ukoll Kumitat ta' Manutenzjoni tal-ESCO li jagħti pariri tekniċi dwar il-ġestjoni, l-aġġornament, l-implimentazzjoni u l-assigurazzjoni tal-kwalità tal-ESCO. Il-partijiet ikkonċernati taw ukoll il-kontribut tagħhom għall-iżvilupp tal-ESCO permezz ta' gruppi ta' referenza u konsultazzjonijiet online;
            
         
               (6)
            
            
               Il-Kummissjoni kkonsultat lill-Grupp ta' Ħidma tal-Istati Membri dwar l-ESCO fir-rigward tal-klassifikazzjoni ESCO, kif ukoll fir-rigward tat-traduzzjonijiet tagħha qabel ma ddeċidiet li tippubblika l-ewwel verżjoni tal-ESCO fil-lingwi uffiċjali kollha tal-Unjoni Ewropea fit-28 ta' Lulju 2017;
            
         
               (7)
            
            
               Għalhekk, il-listi multilingwi ta' ħiliet, kompetenzi u okkupazzjonijiet tal-ewwel verżjoni tal-ESCO huma xierqa biex jiġu adottati bħala klassifikazzjoni Ewropea skont it-tifsira tal-Artikolu 19 tar-Regolament (UE) 2016/589;
            
         
               (8)
            
            
               Bħala rekwiżit minimu, jenħtieġ li għal kull okkupazzjoni, ħila jew kompetenza, dawn il-listi jinkludu mill-inqas terminu wieħed f'kull lingwa uffiċjali tal-Unjoni Ewropea, identifikatur uniku (URI), deskrizzjoni u, fir-rigward tal-okkupazzjonijiet, immappjar għal verżjoni riċenti tal-Klassifika Internazzjonali Standard tal-Impjiegi (ISCO);
            
         
               (9)
            
            
               Filwaqt li l-klassifikazzjoni Ewropea teħtieġ li tipprovdi punt ta' referenza stabbli għall-fini tat-tlaqqigħ multilingwi online għall-EURES u possibbilment pjattaformi ta' impjieg oħra, l-evoluzzjonijiet fis-suq tax-xogħol, fit-terminoloġija u fit-teknoloġija tat-tlaqqigħ se joħolqu l-ħtieġa li tiġi aġġornata fuq bażi regolari. Il-proċedura għall-adozzjoni ta' verżjoni aġġornata tal-klassifikazzjoni Ewropea se tkun ibbażata fuq kooperazzjoni tajba bejn il-Kummissjoni u l-Istati Membri;
            
         
               (10)
            
            
               Il-miżuri previsti f'din id-Deċiżjoni huma skont l-opinjoni tal-Kumitat tal-EURES,
            
         ADOTTAT DIN ID-DEĊIŻJONI:
   Artikolu 1
   Suġġett, kamp ta' applikazzjoni u definizzjonijiet
   1.   Din id-Deċiżjoni tistabbilixxi l-lista ta' ħiliet, kompetenzi u okkupazzjonijiet tal-klassifikazzjoni Ewropea li jeħtieġ tintuża għall-operazzjoni tal-pjattaforma komuni tal-IT tal-EURES, kif previst fl-Artikolu 19 tar-Regolament (UE) 2016/589, u tistabbilixxi l-proċeduri biex din il-lista tiġi aġġornata u rieżaminata.
   2.   Għall-fini ta' din id-Deċiżjoni, għandhom japplikaw id-definizzjonijiet li ġejjin:
   
               (a)
            
            
               “Ħiliet u kompetenzi” jikkonsistu f'dawn li ġejjin:
               
                           (1)
                        
                        
                           “għarfien” li tfisser l-eżitu tal-assimilazzjoni ta' informazzjoni permezz tat-tagħlim, li jirriżulta f'korp ta' fatti, prinċipji, teoriji u prattiki, li huwa relatat ma' qasam ta' xogħol jew studju;
                        
                     
                           (2)
                        
                        
                           “ħiliet” li tfisser l-kapaċità li jiġi applikat l-għarfien u li jintuża l-għarfien espert biex jitwettqu l-kompiti u jiġu solvuti l-problemi;
                        
                     
                           (3)
                        
                        
                           “kompetenzi” li tfisser l-abbiltà pprovata biex jintużaw l-għarfien, il-ħiliet u l-abbiltajiet personali, soċjali u/jew metodoloġiċi, f'sitwazzjonijiet ta' xogħol jew studju u fl-iżvilupp professjonali u personali.
                        
                     
         
               (b)
            
            
               “Okkupazzjoni” tfisser raggruppament ta' impjiegi li jinvolvu kompiti simili u jeħtieġu sett ta' ħiliet simili, filwaqt li “impjieg” tfisser sett ta' kompiti u responsabbiltajiet eżegwiti minn persuna waħda f'kuntest speċifiku ta' xogħol;
            
         
               (c)
            
            
               “Lista” tfisser enumerazzjoni ta' identifikaturi uniċi li qed jirrappreżentaw l-okkupazzjonijiet jew il-ħiliet u l-kompetenzi, akkumpanjati minn metadata;
            
         
               (d)
            
            
               “Korrezzjonijiet minuri” tfisser modifika tal-listi adottati ta' ħiliet, kompetenzi u okkupazzjonijiet tal-klassifikazzjoni Ewropea sabiex jiġu kkoreġuti l-iżbalji fit-traduzzjoni jew l-ortografija u żbalji ovvji oħra li ma jimmodifikawx la l-istruttura tal-klassifikazzjoni u lanqas it-tifsira tat-termini jew kuntenut ieħor.
            
         
               (e)
            
            
               “Pjattaforma ta' servizz tal-ESCO” tfisser is-sit web fejn il-Kummissjoni tagħmel il-klassifikazzjoni ta' Ħiliet, Kompetenzi, Kwalifiki u Impjiegi disponibbli u li huwa aċċessibbli mill-pubbliku (2).
            
         Artikolu 2
   Stabbiliment tal-lista
   Il-lista ta' ħiliet, kompetenzi u okkupazzjonijiet tal-klassifikazzjoni Ewropea msemmija fl-Artikolu 19(2) tar-Regolament (UE) 2016/589 għandha tikkonsisti f'dan li ġej:
   
               (a)
            
            
               Okkupazzjonijiet ippubblikati fit-28 ta' Lulju 2017 fil-pjattaforma ta' servizz tal-ESCO bħala parti mill-klassifikazzjoni ta' Ħiliet, Kompetenzi, Kwalifiki u Impjiegi Ewropej.
            
         
               (b)
            
            
               Ħiliet u kompetenzi ppubblikati fit-28 ta' Lulju 2017 fil-pjattaforma ta' servizz tal-ESCO bħala parti mill-klassifikazzjoni ta' Ħiliet, Kompetenzi, Kwalifiki u Impjiegi Ewropej.
            
         Artikolu 3
   Aġġornament tal-lista
   1.   Biex jiġi rifless it-tibdil fis-suq tax-xogħol, fl-edukazzjoni u t-taħriġ jew fit-terminoloġija, il-Kummissjoni flimkien mal-Istati Membri għandha tirrevedi regolarment il-ħtieġa li tiġi aġġornata l-lista ta' ħiliet, kompetenzi u okkupazzjonijiet tal-klassifikazzjoni Ewropea maħsuba biex tintuża għall-operazzjoni tal-Portal tal-EURES.
   2.   Qabel ma tipproponi li tiġi adottata verżjoni aġġornata tal-lista ta' okkupazzjonijiet u ta' ħiliet u kompetenzi tal-klassifikazzjoni Ewropea msemmija fl-Artikolu 2, billi temenda jew tissostitwixxi din id-Deċiżjoni, il-Kummissjoni għandha tikkonsulta lill-Grupp ta' Koordinazzjoni tal-EURES, imsemmi fl-Artikolu 14 tar-Regolament (UE) 2016/589, u lill-Grupp ta' Ħidma tal-Istati Membri dwar l-ESCO.
   3.   Il-korrezzjonijiet minuri tal-listi ma għandhomx jitqiesu bħala adozzjonijiet ta' verżjonijiet aġġornati ġodda tal-klassifikazzjoni. Il-Kummissjoni xorta waħda għandha tinforma minn qabel sew lill-Istati Membri permezz tal-Grupp ta' Koordinazzjoni tal-EURES u l-Grupp ta' Ħidma tal-Istati Membri dwar l-ESCO, u mill-inqas 30 jum qabel ma twettaq kwalunkwe minn dawn il-korrezzjonijiet minuri.
   Artikolu 4
   Pubblikazzjoni tal-lista
   1.   L-Uffiċċju Ewropew għall-Koordinazzjoni tal-EURES għandu jiżgura li l-lista ta' okkupazzjonijiet u ta' ħiliet u kompetenzi tal-klassifikazzjoni Ewropea, u kwalunkwe verżjoni aġġornata tagħha, tkun disponibbli online fil-pjattaforma ta' servizz tal-ESCO.
   2.   L-Uffiċċju Ewropew għall-Koordinazzjoni tal-EURES għandu wkoll jagħmel il-lista disponibbli għall-Istati Membri f'format li jiffaċilita l-istabbiliment u l-aġġornament tal-inventarju mill-Istati Membri skont l-Artikolu 19(3) tar-Regolament (UE) 2016/589.
   Artikolu 5
   Dħul fis-seħħ
   Din id-Deċiżjoni għandha tidħol fis-seħħ fl-għoxrin jum wara l-pubblikazzjoni tagħha f'Il-Ġurnal Uffiċjali tal-Unjoni Ewropea.
   
      Magħmul fi Brussell, it-18 ta' Lulju 2018.
      
         
            Għall-Kummissjoni
         
         
            Il-President
         
         Jean-Claude JUNCKER
      
   
   
      (1)  ĠU L 107, 22.4.2016, p. 1.
   
      (2)  http://ec.europa.eu/esco